Umphathintambo Wezokwethekelelwa kwelizwe uNkosikazi Prisca Mupfumira Ubotshwa Ngeziqondiso zeZACC
UNkosikazi Prisca Mupfumira ubikwa engabe ebotshelwe okwenzakala kuhlangothi lwamapension olweNSSA lapho engumphathintambo wezenhlalakahle kazulu.
HARARE — Umphathintambo wezokwethekelelwa kwelizwe lezemvelo uNkosikazi Prisca Mupfumira ubotshwe ngoLwesine ekuseni ngamapholisa awekhomishini ebona ngendaba zenkohlakalo eye Zimbabwe Anti-Corruption Commission, ecatshangelwa ukuthi engabe waziphatha ngendlela engayisiyo esebenzisa amandla ehofisi yakhe kwezenkohlakalo. UNkosikazi Prisca Mupfumira wayengumphathintambo wezenhlalakahle kazulu ngesikhathi izimali enhlanganisweni yamampentsheni eye NSSA zintshotshwa loba ukutshaphazwa. Loba kungakabi sobala ukuthi uNkosikazi Mupfumira wetheswe cala bani, umgcinisihlalo wekhomishini ebona ngezenkohlakalo eye Zimbabwe Anti-Corruption Commission-ZACC, unkosikazi Loyce Matanda-Moyo uthi baphakathi kokuqhuba uphenyo oluzakwazisa nxa uMupfumira engabe wephula umthetho. Kodwa abazi okwenzakalayo bathi ukubotswa kuka Mupfumira kusuka kokuphume kubufakazi obufunyenwe kuphenyo olwenziwa kunkampani ye NSSA, obuveza ukuntshontshwa kwezimali lokutshaphazwa. Lokhu kubikwa kwenzakale ngesikhathi uMupfumira engumphathintambo wogatsha lwenhlala kahle kazulu embusweni kowayengumongameli Robert Mugabe. UMathanda-Moyo ugcizelele ukuthi okwakhathesi uMupfumira usezandleni zamapholisa kodwa bazakwazisa uzulu ngempumela yophenyo lolu lapho belugqiba ngoLwesihlanu. “Sisambuzo imbuzo nje nxa sesithole impendulo sizabona ukuthi sizabona ukuthi simnika cala bani. Okwakhathesi ulwazi lolu alukabikhona ngoba kunengi sizalazisa kusasa” Lesi sehlakalo ngesakuqala ukuthi isphathamandla sikaHulumende sincedise amapholisa ngophenyo lokuveza ubusela emahofisini aphezulu. Lokhu kuza ngemva kokuba ihofisi yabahlola ukusetshenziswa kwemali kahulumende eka Auditor General iveze ukuntshontshwa okukhulu kwezimali kungatsha ezitshiyeneyo zikahulumende eziqoqela amankampani kahulumende kanye lamakhansili emadolobheni lezabelweni ezitshiyeneyo. Ingwcethi kwezombusazwe umnumzana Richard Mahomva uthe isehlakalo lesi siveza ukuthi uHulumende usezinikele ekuqedeni imisebenzi yenkohlakalo. “Inyathelo leli elenziweyo ukuthi kucubungulwe amacala la ayetheswa umama, uPrisca Mupfumira atshengisela ukuthi ugatsha lwe ZACC alula nkethabetshana njalo kuyatshengisela ukuthi uHulumende uthatha inyathela elimqoka ekulwiseni ubugwelegwele , kuyasitshengisela njalo ukuthi kulesfutha leqiniso esphekelezela isthembiso sika President wethu uEmmerson Mnangwaga esokulwisana lecorruption njalo lokhu kuza ngesikhathi lapho abanye kade benakana ukuthi kungabe kungezepholithiki lokudonselana okungabe kukhona ku ZANU PF” Kodwa abanye baveze ukukhonona ngendlela uMupfumira abotshwe ngayo besithi kukhanya angani iZACC ilokukhetha okuthile ngoba zikhona ezinye iziphathamandla ezaziwayo ngobusela ezilokhu zingakabotshwa. Kumaviki adluleyo intsha ye bandla le ZANU PF iveze amabizo abantu abanengi abacatshangelwa ukuthi bangabe bantshontsha kanye lokuhambisa izimali ezinkulu phandle kwelizwe ngokungekho emthethweni. Unkosikazi Ntombizodwa Tshuma oyisakhamizi eHarare uthe labo abalamabizo abo avezwe yintsha ye ZANU abangakabotshwa labo kumele bacutshungulwe. “Ngokubona kwami ukubotshwa kukaMinister kungabe kungeqhotho ngoba sizathola ukuthi laba abantu abavezani kalula nje, sesingathola ukuthi ubotshelwa amanye amacala esingawaziyo ngoba uyathola ukuthi wayeyisphathamandla kuHulumende kaMugabe singeke sikwamukele kanjalo nje ukuthi ubotshelwa amacala eCorruption kungabe kukhona esingakutshelwayo thina njengozulu” Lokhu kugcizelelwe ngumnumzana Nkosilathi Moyo yena othe loluhlelo akumelanga lukhethe labo abazabotshwa kungelani lokuthi ngobani. Uthi lokhu kuzanceda uhlelo luka Mongameli Emmerson Mnangagwa lokunxusa osomabhizimusi baphandle ukuthi bazotshala imali elizweni olwe ‘Zimbabwe is Open for Business' “Lokhu osokwenziwa nguhulumende kuyatshengisela ukuthi uHulumende usesenza izinto ngendlela eqotho. Silethemba lokuthi lokho abakwenzayo bazakwenza bengakhethi ukuthi umuntu usuka kuliphi ibandla. Njalo nxa bengakwenza ngendlela eqotho kuzenza uhlelo luka President Mnangagwa olwe Open for Business luqhubekele phambili ngoba ama investors lawo ayabe esebona ukuthi okwakhathesi iZimbabwe sizimisele ukuqeda ubusela" Kodwa ikhomishini eye ZACC ithembise ukuthi izaqhubekela phambili ngophenyo lwabantu elicabangela ukuthi bengabe besephula umthetho. Inhlanganiso le ithi ilendaba ezedlula amakhulu amabili ezifanele zihlolisiswe ebhekane lazo okwakhathesi, ezibamba iziphathamandla zikahulumende lezamankampani akhe lalawo azimele wodwa.